lean
Lean er en amerikansk fortolkning af den japanske industrikoncern Toyota Motor Corporations produktionsfilosofi (kaldet Toyota Production System, TPS) til procesoptimering, som blev udviklet i Japan gennem 1930'erne og ikke mindst efter 2. Verdenskrig.
Lean er oprindelig en betegnelse fra kødindustrien, jf. at engelsk lean meat betyder 'magert kød'. Begrebet Lean Production System blev først publiceret i 1988 af en student ved Massachusetts Institute of Technology (MIT), J.F. Krafcik (f. 1961). Han var en del af MIT-forskergruppen International Motor Vehicle Program, hvor James P. Womack (f. 1948) var lederen.
Gruppen udgav i 1990 bogen The Machine that Changed the World. Det fik Radiometer til at starte, hvad de kaldte trimmet produktion allerede tilbage i 1993. Womack & Jones indførte betegnelsen Lean i deres bog Lean Thinking fra 1996. Den fik stor gennemslagskraft i Danmark, da Dansk Industri tog Lean-begrebet til sig. Det har ført til store rationaliseringer i den danske produktionsindustri, men det har også givet anledning til stress og dårligt arbejdsmiljø, ikke mindst da Lean blev introduceret i administrative processer og den offentlige sektor.